बाॅम्बे हाईकोर्ट ने लापता लोगों की तलाश के लिए राज्य पुलिस मुख्यालय में अलग प्रकोष्ठ व टीम बनाए जाने का निर्देश देते हुए पुलिस महानिरीक्षक(आईजी) स्तर के अधिकारी को उसकी कमान सौंपने को कहा है। अधिकारी राज्य भर के जिलों से लापता लोगों की तलाश मे लगे पुलिस अधिकारियों से रिपोर्ट मंगा सकेगा। न्यायमूर्ति एससी धर्माधिकारी व न्यायमूर्ति भारती डागरे की खंडपीठ ने राज्य के गृह विभाग के सचिव को इस संबंध में वरिष्ठ पुलिस अधिकारियों की बैठक बुलाकर चर्चा करने के लिए कहा है। खंडपीठ ने कहा कि लापता लोगों की तलाश के लिए बनने वाले प्रकोष्ठ में शामिल होने वाले पुलिस अधिकारियों को कड़ा प्रशिक्षण दिया जाए। इसके लिए ऐसे सेवानिवृत्त पुलिसकर्मियों की मदद ली जाए, जिन्हें लापता लोगों के मामले सुलझाने में सफलता मिल चुकी है।